350 kystfiskere får i disse dage tildelt ekstra fangstmængder af torsk og tunge til en værdi af ca. 17 millioner kroner. Det kan man torsdag læse på hjemmesiden for Fødevareministeriet - hvor det konstateres: Danmarks mindre fartøjer er en betydningsfuld del af fiskeriflåden. De sørger for, at der bliver landet frisk fisk året rundt - også i de mindre havne. Derfor har regeringspartierne og Dansk Folkeparti reserveret en ekstra mængde fisk til kystfiskerne i forbindelse med den Ny Regulering, som nu bliver uddelt. I alt 350 kystfiskere har tilmeldt sig kystfiskerordningen, og de får i disse dage brev om ekstra mængder af torsk og tunge til en værdi af ca. 17 millioner kroner. "Det er vigtigt, at de mindre kuttere har gode vilkår til at drive et økonomisk bæredygtigt fiskeri. Det er med til at sikre, at der er liv i havnene og friske fisk til forbrugerne," siger fødevareminister Hans Chr. Schmidt.

Referat:
Kystfiskerne får tildelt ekstra kvoter